Diari Oficial de la Generalitat Valenciana


Sumari del DOGV 5942, del 28-01-2009 (2009/584)

RESOLUCIÓ d'1 de setembre de 2008, de la Direcció General per al Canvi Climàtic, per la qual s'atorga a l'empresa Tejas y Ladrillos del Mediterráneo, SA l'autorització ambiental integrada per a una indústria de fabricació de productes ceràmics per mitjà d'enfornada, al terme municipal de Llíria.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5942

Data del DOGV
:   28-01-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/584


Data del document
:   01-09-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Llíria
    * ceràmica
    * empresa privada

RESOLUCIÓ d'1 de setembre de 2008, de la Direcció General per al Canvi Climàtic, per la qual s'atorga a l'empresa Tejas y Ladrillos del Mediterráneo, SA l'autorització ambiental integrada per a una indústria de fabricació de productes ceràmics per mitjà d'enfornada, al terme municipal de Llíria. [2009/584]  
Vistos els documents que es troben en l'expedient 143/05 IPPC, instruït a instàncies de l'empresa Tejas y Ladrillos del Mediterráneo, SA, a fi d'obtenir l'autorització ambiental integrada per a una indústria de fabricació de productes ceràmics (teules i peces decoratives de façanes per a la construcció) per mitjà d'enfornada, s'emet aquesta resolució de conformitat amb els següents  
Antecedents de fet  
Primer. Amb data 2 de desembre de 2005, Andrés Casanova Ramón-Borja, en nom de la mercantil Tejas y Ladrillos del Mediterráneo, SA, amb CIF A-46068599, i domicili a la carretera de Llíria-Pedralba, km 3,2 de Llíria (València), presenta en el Registre de la Direcció Territorial de València de la Conselleria de Territori i Habitatge una sol·licitud d'autorització ambiental integrada per a una indústria de fabricació de productes ceràmics per mitjà d'enfornada, en concret de teules ceràmiques i peces decoratives de façanes per a la construcció, que es detalla en l'annex I.  
A la sol·licitud s'adjunta l'informe urbanístic favorable emés per l'Ajuntament de Llíria amb data 25 de novembre de 2004.  
Segon. Amb data 2 de gener de 2006 es requereix a l'empresa perquè aporte la documentació necessària a l'efecte d'admetre a tràmit la seua sol·licitud. Una vegada esmenada aquesta, la Conselleria remet la documentació a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten informe sobre la idoneïtat de la documentació aportada.  
Tercer. Amb data 16 de febrer de 2006 l'Àrea d'Avaluació Ambiental comunica que la documentació compleix els requisits d'idoneïtat i que hi ha un altre expedient en tràmit d'avaluació ambiental, a sol·licitud del Servei Territorial d'Energia, exclusiu d'una unitat de cogeneració en l'esmetada indústria.  
Posteriorment, el 20 de juny de 2006 aquesta Conselleria envia un ofici de requeriment de documentació a l'empresa, en matèria d'emissions a l'atmosfera i residus, la qual l'esmena el 5 de desembre de 2006.   
Quart. Amb data 30 de gener de 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, d'1 de juliol, de prevenció i control integrats de la contaminació i se'n publica l'anunci en el Diari Oficial de la Comunitat Valenciana (DOCV núm. 5439).   
Durant aquest període no es presenten al·legacions al projecte, ni a aquesta Conselleria ni a l'Ajuntament de Llíria. En l'expedient consta el certificat de la informació pública.  
Cinqué. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Sisé. La Confederació Hidrogràfica del Xúquer intervé en la tramitació de l'expedient emetent diversos informes. En el primer, de 26 de juliol de 2006, aquest organisme manifesta que les aigües residuals domèstiques generades en la indústria no són adequades per a reg segons la legislació vigent i prohibeix al titular, amb caràcter general, l'abocament d'aigües susceptibles de contaminar qualsevol element del domini públic hidràulic, llevat que s'hi dispose de la corresponent autorització administrativa.   
Posteriorment, aquest organisme emet un nou informe, el 19 de juliol de 2007, en el qual es requereix documentació en matèria d'abocament d'aigües pluvials, a l'efecte que es justifique si aquestes poden arrossegar algun contaminant o no, i en cas afirmatiu s'han d'aportar les mesures previstes per a la seua recollida i depuració.  
Seté. Amb data 31 de juliol de 2007, la directora general de Gestió del Medi Natural emet la declaració d'impacte ambiental, en la qual estima acceptable, només a l'efecte ambiental, el Projecte de fàbrica de teules ceràmiques per a la construcció (incloent-hi les instal·lacions existents i l'ampliació consistent en un equip de cogeneració i un forn de cocció), promogut per Tejas y Ladrillos del Mediterráneo, SA, ubicada a la carretera de Llíria-Pedralba, km 3,2, al terme municipal de Llíria (València), en els termes que estableix el projecte, l'estudi d'impacte ambiental i la resta de documentació que consta en l'expedient.  
El titular disposa, a més, d'una declaració d'impacte ambiental favorable amb condicions, de data 8 de març de 2006, exclusiva per a la instal·lació de cogeneració a gas natural de Tylmesa-3.  
Vuité. Posteriorment, en diverses dates, el titular ha presentat documentació complementària aclaridora a requeriment d'aquesta Conselleria, en la qual s'inclou l'informe preliminar de situació del sòl que ocupa l'activitat.  
Així mateix, s'han incorporat a l'expedient els informes del Servei de Residus Industrials, del Servei de Residus Urbans i del Servei de Protecció de l'Ambient Atmosfèric.  
Nové. Amb data 25 de març de 2008 es realitza el tràmit d'audiència a l'interessat.  
Deu. Amb data 16 d'abril de 2008 la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 143/05 IPPC de sol·licitud d'autorització ambiental integrada, promoguda per Tejas y Ladrillos del Mediterráneo, SA i queda pendent l'emissió de l'informe definitiu per part de la Confederació Hidrogràfica del Xúquer, després de la revisió de la documentació aportada per l'empresa justificativa de l'emmagatzemament d'argiles per al procés.  
Una vegada aportada l'esmentada justificació per part del titular del fet que les aigües pluvials no resultaran contaminades, ja que es retiraran les argiles emmagatzemades a l'aire lliure, la Confederació Hidrogràfica del Xúquer emet un informe el 13 de maig de 2008, en sentit favorable i condicionat al compliment de diverses prescripcions que s'han incorporat a aquesta resolució. L'informe indicat s'incorpora a l'expedient número 143/05 IPPC.  
Onze. Amb data 14 de juliol de 2008 l'Àrea d'Avaluació Ambiental emet una còpia de la resolució modificativa dictada per la directora general de Gestió del Medi Natural en data 1 de juliol de 2008, després d'advertir una errada en la declaració d'impacte ambiental corresponent a la resolució de 31 de juliol de 2007.  
Als anteriors fets s'apliquen els següents  
Fonaments de dret  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 3.5 de l'annex I de la Llei 16/2002.   
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació i el Decret 40/2004, de 5 de març, del Consell de la Generalitat Valenciana. També s'ha tingut en compte el que preveu la Llei 2/2006, de 5 de maig, de prevenció de la contaminació i qualitat ambiental.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, modificat pel Decret 106/2008, de 18 de juliol, del Consell, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer. Concedir a Tejas y Ladrillos del Mediterráneo, SA l'autorització ambiental integrada per a una indústria de fabricació de productes ceràmics per mitjà d'enfornada, en concret de teules ceràmiques per a la construcció i peces decoratives de façanes, situada a la carretera Llíria-Pedralba, km 3,2 de Llíria (València), d'acord amb el Projecte bàsic per a l'autorització ambiental integrada d'una fàbrica de teules, subscrit pel Sr. Juan Montoliu Selma i visat el 29 de novembre de 2005, la qual queda inscrita en el Registre General d'Instal·lacions IPPC de la Comunitat Valenciana amb el número 285-08/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
S'inclouen en aquesta autorització els següents focus d'emissió, que constaran en la indústria una vegada executada l'ampliació. La seua nomenclatura serà d'ara endavant la utilitzada per al millor control i comunicació de les emissions:  
  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
  
\* Quan es processe argila blanca, els gasos de combustió procedents d'aquest forn es canalitzaran prèviament a la seua emissió a través d'un equip de depuració de gasos consistent en un sistema d'addició de reactius (bicarbonat sòdic i hidròxid càlcic) i la posterior filtració per mitjà de filtre de mànegues.   
Cada un dels focus estarà convenientment identificat in situ, d'acord amb aquesta nomenclatura.  
Els valors límit d'emissió per als focus canalitzats descrits i la periodicitat de controls per entitat col·laboradora en matèria de qualitat ambiental (ECMQA) seran els següents:  
(1) Per als focus d'origen en forns el cabal de gasos dels quals siga inferior a 3.000 Nm³/h, el valor límit de fluorurs podrà ser de 30 mg/Nm³, sempre que el cabal màssic de l'esmentat contaminant siga inferior a 0,1 kg/h.  
(2) Queden exclosos de mesurament d'emissió de partícules els focus d'emissió directa de turbines i motors de cogeneració que usen gas natural com a combustible.  
(3) En els casos en què es preveja la superació d'aquest valor per l'ús de determinades matèries primeres o combustibles, s'haurà de lliurar a la Conselleria de Medi Ambient, Aigua, Urbanisme i Habitatge un estudi tècnic justificatiu que incloga balanços de massa i una proposta de valor límit.  
(4) Queden exclosos de mesurament de contaminants els focus d'evacuació de l'aire de refredament dels forns de cocció.  
(5) Queden exclosos de mesurament d'emissió de partícules els focus de preassecatge i assecatge de peces ceràmiques (crues o cuites) que utilitzen com a combustible gas natural o propà, que en el control de la posada en marxa de la instal·lació, en condicions habituals d'operació i sense utilitzar cap tipus de depuració, hagen obtingut una emissió inferior a 10 mg/Nm³ de partícules.  
S'haurà de dur a terme un pla d'acció que permeta caracteritzar de forma representativa els nivells d'emissió de clor i plom dels focus que evacuen gasos procedents de forns de cocció.  
1.2. Control de l'emissió de contaminants per focus canalitzats  
1.2.1. Sistemes de depuració de partícules   
Hauran de disposar de sistemes correctors de depuració de partícules almenys els focus que evacuen corrents de gasos provinents d'aspiracions de material pulverulent. Així mateix, disposaran també dels esmentats sistemes correctors els focus associats als forns de cocció, sempre que siguen necessaris per al compliment dels límits d'emissió de partícules establits per aquesta resolució.  
El funcionament adequat d'aquests sistemes correctors s'assegurarà per mitjà del control i registre continu almenys d'un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós o qualsevol altre degudament justificat. La representativitat i el calibratge de l'esmentat paràmetre hauran de ser verificats per entitats col·laboradores de l'administració en matèria de qualitat ambiental i estar a la disposició de la Conselleria de Medi Ambient, Aigua, Urbanisme i Habitatge.  
1.2.2. Condicions de presa de mostres i expressió de resultats  
a) Punts de presa de mostra: els focus canalitzats hauran de tenir la situació, disposició, dimensió i els accessos corresponents, d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua alçària no sols haurà de complir el que estableix l'Ordre de 18 d'octubre de 1976, sinó que es recomana que aquesta siga tal que en una distància equivalent a deu vegades l'alçària del punt d'abocament d'un focus no existisquen altres estructures d'alçària superior a la del mateix focus menys dos metres, que produïsquen un apantallament, que dificulte la dispersió i es justifique tècnicament la influència de l'efecte down-wash (turbulència o rebuf).  
b) Preferiblement, la temperatura dels gasos en el punt de mostratge serà menor de 200ºC.  
c) Les mesures s'han de realitzar en condicions normals d'operació de les instal·lacions, registrant els paràmetres que les determinen, i s'han de cobrir totes les diferents tipologies o grups de productes que es fabriquen en cada instal·lació.  
d) Les concentracions mesurades sempre estaran referides a condicions normals de pressió i temperatura (101.3 kPa, 273.16 K), i per als gasos de combustió en base seca i un contingut d'oxigen del 18% .  
e) Les mesures de fluor es realitzaran amb sondes de material resistent a l'atac àcid, d'acord amb la norma ISO 15.713:2006.  
1.3. Control de l'emissió de partícules per fonts difuses  
1.3.1. Emmagatzemament i manipulació de materials pulverulents  
L'emmagatzemament i manipulació de materials pulverulents s'ha de realitzar en les condicions indicades a continuació.  
D'acord amb allò que s'ha especificat en la documentació que es troba en l'expedient, l'empresa retirarà el material pulverulent (argiles) disposat en la zona de les eres d'emmagatzemament a l'aire lliure, les quals es destinaran únicament a l'emmagatzemament temporal de trossos ceràmics.   
La retirada de les argiles emmagatzemades a la intempèrie es durà a terme a través de la introducció en el procés de producció. Per a la seua completa retirada es disposa del termini d'1 any, establit conforme a l'estoc disponible en l'actualitat i al ritme de producció. No obstant això, a partir de l'1 de setembre de 2008, les argiles que resten emmagatzemades a l'aire lliure en la zona d'eres seran cobertes amb lones per a evitar l'arrossegament de partícules en època de pluges.  
Fins a l'1 de setembre de 2008, s'haurà d'assegurar que es manté constantment humitejada la superfície de les argiles recollides a l'aire lliure, per mitjà d'un sistema d'aspersors o equips mòbils de reg per polvorització que evite entollades i l'ús excessiu d'aigua, per a evitar la dispersió en l'aire de partícules.  
Segons el que s'ha indicat, les matèries primeres pulverulentes s'hauran d'emmagatzemar en la nau-graner construïda per a aquesta finalitat, completament tancada i compartimentada per a contenir els distints tipus d'argiles.  
A més, aquest graner d'emmagatzemament d'argiles haurà de disposar d'un sistema d'aspiració de la pols amb un posterior equip corrector.  
S'hauran de tancar tots els sistemes de transport de matèries primeres pulverulentes (cintes transportadores, catúfols, etc.).  
Totes les operacions indicades a continuació s'han de dur a terme en naus tancades dotades de sistemes d'aspiració amb depuració posterior:  
- Operacions de càrrega i trituració de matèries primeres a granel.  
- Operacions d'emmagatzemament del material pulverulent recuperat en els sistemes correctors, de materials mòlts i de fins.  
1.3.2. Transport de materials pulverulents  
El transport de materials pulverulents s'ha de realitzar en les condicions següents:  
a) Reducció de la resuspensió de pols deguda a la circulació interna de vehicles. Per a això, es pavimentaran els circuits adequats, es mantindran netes les zones de circulació i s'hi limitarà la velocitat.  
b) Control a l'entrada i eixida del complex que els camions van coberts i tancats per a evitar vessaments i sobreeixements. No es permetrà l'accés o eixida de la instal·lació a vehicles que no circulen coberts o tancats.  
2. Soroll  
Respecte al nivell de sorolls transmesos a l'exterior, s'haurà de complir el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, es compliran els límits sonors externs establits per a zones d'ús industrial, que són els següents:  
Diürn Nocturn  
70 dB(A) 60 dB(A)  
En un termini inferior a tres mesos després de la posada en marxa de l'ampliació projectada i almenys cada cinc anys, s'haurà de realitzar una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. L'esmentada auditoria haurà de ser realitzada per una entitat col·laboradora en matèria de contaminació acústica d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre.   
El titular haurà de disposar del llibre de control, el qual estarà constituït pels certificats dels resultats obtinguts de les auditories acústiques i dels corresponents informes complets.  
3. Abocaments   
S'actuarà segons allò que s'ha especificat en el projecte, de manera que es garantisca la inexistència d'abocament d'aigües residuals, industrials i domèstiques, a domini públic hidràulic (abocament zero).  
Les aigües residuals sanitàries es depuren en la planta per mitjà de tres depuradores de tipus Biotrit, que es destinen posteriorment a la reutilització en el procés. Aquestes aigües, una vegada depurades, es depositaran en una bassa d'acumulació utilitzada com a regulació per a la incorporació de l'aigua al procés, concretament en les operacions de formació del llot en l'etapa de pastament i pintura de les teules.  
Respecte a l'aigua residual generada en el procés industrial, procedeix de la neteja de les línies d'engalba. Aquesta aigua es dirigeix per mitjà d'un sistema de canaletes fins a unes basses d'emmagatzemament estanques, proveïdes d'agitació, per a la posterior reutilització, i s'incorporen directament en l'etapa de pastament. La resta d'aigua utilitzada en el procés s'evapora en els processos d'assecatge i cocció, de forma que no es produeix cap abocament d'aigües residuals industrials.  
Les canaletes i basses d'emmagatzemament de les aigües residuals de procés han de ser perfectament impermeables i estanques.  
La línia o les línies d'aigua de l'activitat susceptibles de generar abocaments d'aigües residuals no han de disposar de cap sistema d'alleugeriment capaç de generar abocament continu o discontinu, ni directe ni indirecte, a domini públic hidràulic.  
Es recorda que, d'acord amb l'article 100 del Text refós de la llei d'aigües (Reial decret legislatiu 1/2001, de 20 de juliol), "queda prohibit, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització prèvia administrativa" i s'incoarà, si s'escau, un expedient sancionador per infracció tipificada en la lletra f) de l'article 116.3 de l'esmentada llei.  
Respecte a les aigües pluvials, i després del compromís adquirit per l'empresa de retirar les argiles emmagatzemades en la zona d'aplec a la intempèrie, no ha d'haver-hi aigües pluvials susceptibles de ser contaminades.   
En la part de la parcel·la on es troben ubicades les naus en què es realitza l'activitat industrial, totes les instal·lacions susceptibles de contaminar les aigües pluvials estan situades sota coberta de les naus existents o sota teulada en l'emmagatzemament de residus i les zones descobertes estan asfaltades en la seua totalitat.   
Les instal·lacions s'han de mantenir netes, lliures de qualsevol tipus de residus, en particular de restes de greixos i olis, i sense aplecs a la intempèrie de manera que no es puga produir la contaminació de les aigües pluvials, les quals seran recollides i eliminades per sistemes que asseguren la no-alteració de les seues característiques qualitatives i la innocuïtat del seu abocament al domini públic hidràulic, si s'escau.  
D'acord amb el que disposen l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb l'autorització ambiental integrada no altera les competències que la Confederació Hidrogràfica del Xúquer té atribuïdes en relació al control, la inspecció i la vigilància del domini públic hidràulic ni en particular la potestat sancionadora.  
4. Protecció del sòl i de les aigües subterrànies  
Caldrà ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats.  
En aquest sentit, l'empresa ha emplenat l'informe preliminar de situació del sòl d'acord amb el que estableix l'article 3.1 de l'esmentat Reial decret 9/2005, tot això sense perjudici que, posteriorment, puguen demanar-se al titular de l'activitat informes complementaris o periòdics més detallats, tal com es preveu en els articles 3.3 i 3.4 d'aquest reial decret.  
Així mateix, el titular de l'activitat està obligat al que disposa el punt 5 de l'article 3 del Reial decret 9/2005, en el cas que en l'emplaçament s'ubique una activitat diferent de l'actual o canvie l'ús del sòl, i també a allò contingut en l'article 8 del mateix reial decret referit a la publicitat registral.   
No s'ha de realitzar cap abocament que puga afectar el sòl o les aigües subterrànies.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
5. Residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
5.1. Producció de residus  
S'autoritza l'empresa Tejas y Ladrillos del Mediterráneo, SA per a la producció dels residus següents, sempre que la seua capacitat de generació anual siga de l'entorn de la magnitud que a continuació s'indica i la capacitat de producció de producte acabat en les instal·lacions del centre productiu detallat en l'annex I siga de l'entorn de 1.104 t/dia.  
  
\* \* \* \* \*  
L'esmentat centre productiu està inscrit en el Registre General de Productors Autoritzats de Residus de la Comunitat Valenciana, conforme estableix l'article 46 de la Llei 10/2000, de 12 de desembre, de residus de la Comunitat Valenciana.  
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valorització i hauran de ser lliurats a un gestor autoritzat transcorregut aquest període. L'emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc cobert i disposat de tancaments o proteccions enfront de les aigües pluvials, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que, pel seu alt contingut líquid, poden generar abocaments, s'ha de disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió.  
Per a la recollida de possibles escapaments o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent, una vegada contaminat, es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, Reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
  
\* \* \* \* \*  
Tots els residus generats -llevat que es valoritzen en el mateix procés productiu- s'han de lliurar a gestors que disposen de la corresponent autorització administrativa per a la seua gestió.  
Cada quatre anys s'haurà d'elaborar un pla de prevenció i reducció de residus perillosos que es presentarà en la Direcció General per al Canvi Climàtic.  
S'ha d'emplenar la declaració anual de productor de residus perillosos, que serà remesa a la Direcció General per al Canvi Climàtic abans de l'1 de març de cada any, d'acord amb el model establit en l'annex 3 del Reial decret 833/1988.  
Qualsevol modificació relacionada amb la producció de residus perillosos que implique un canvi en la seua caracterització, producció de nous residus o canvis significatius en les quantitats habituals que se'n generen, que puga alterar el que estableixen aquestes condicions, haurà de ser comunicada.  
5.2. Gestió de residus  
S'autoritza Tejas y Ladrillos del Mediterráneo, SA per a realitzar l'operació de valorització R5 (reciclatge o recuperació d'altres matèries inorgàniques) dels residus no perillosos indicats en la taula següent i generats en el mateix centre productiu, sempre que la capacitat de tractament anual dels esmentats residus siga de l'entorn de la magnitud que a continuació es detalla. L'empresa queda inscrita en el Registre General de Gestors Autoritzats de la Comunitat Valenciana:  
El llot verd o sec procedent de les etapes de conformació i apilament es recull a través d'un sistema de cintes transportadores i s'utilitza com a matèria primera que es reintrodueix directament en el procés com a argila mòlta. Les mescladores de la planta de fabricació es dosifiquen per a formar una pasta argilosa homogeneïtzada.   
Els trossos s'emmagatzemaran en la zona d'eres a l'aire lliure, en muntons l'alçària dels quals no ha de superar la de la tanca circumdant de la planta, durant un temps màxim de 2 anys i, abans de l'esmentat període, s'haurà de reintroduir en el procés industrial. Per la seua naturalesa, l'esmentat residu no és susceptible de generar l'emissió difusa de partícules. No obstant això, es controlarà el seu depòsit temporal en les eres per a assegurar aquesta circumstància. En cas contrari, si com a conseqüència de l'emmagatzemament dels trossos es produïren emissions difuses, se'ls considerarà un aplec de material pulverulent i es gestionarà de forma semblant a l'establida per a les argiles.   
Per a la reutilització dels trossos en el procés, es traslladen fins a la tremuja de recepció, des d'on s'envia a l'esmicolador i als molins desintegradors per a la reducció de grandària i, posteriorment, es torna a introduir en l'etapa de mescla i mòlta.   
Els llots procedents de la neteja de les cabines d'engalbat es reutilitzen en l'etapa de pastament de matèria primera, per a obtenir el grau d'humitat i les òptimes condicions exigides per a la posterior extrusió.  
Respecte a l'activitat de gestió de residus no perillosos, l'empresa haurà de portar un registre documental en què figuren quantitat, naturalesa, origen i destinació dels residus.   
Així mateix, s'ha d'emplenar la memòria anual de gestió de residus no perillosos, que serà remesa a la Direcció General per al Canvi Climàtic abans de l'1 de març de cada any. En l'esmentada memòria s'especificarà l'origen i quantitat dels residus gestionats, característiques de l'emmagatzemament abans de la seua gestió, quantitat i naturalesa dels residus resultants del procés com també les incidències rellevants que s'hagen pogut produir, tot això relatiu a l'any objecte de la declaració.  
6. Mesures que s'han d'adoptar en situacions diferents a les normals que poden afectar el medi ambient  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació anormal quant al funcionament de les instal·lacions.  
No obstant això, si es produeix algun incident en les instal·lacions que comporte el seu funcionament anòmal i d'això pot resultar l'incompliment dels límits imposats, s'haurà de comunicar immediatament l'esmentada situació a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil haurà d'utilitzar tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, junt amb les dades d'identificació, hauran de figurar les següents:  
- Causes de l'incident.  
- Hora en què es va produir i la seua duració.  
- Característiques de l'emissió o abocament.  
- Mesures correctores adoptades.  
- Hora i forma en què es va comunicar el succés.  
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat haurà de disposar d'una garantia financera que li permeta afrontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14667:2004.  
Així mateix, quan es determine el tancament definitiu, es desmantellaran i clausuraran les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
7. Declaració d'impacte ambiental  
S'han de complir les condicions establides en la declaració d'impacte ambiental dictada per la directora general de Gestió del Medi Natural amb data 31 de juliol de 2007.  
8. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi, el Decret 173/2000, de 5 de desembre, del Govern Valencià, pel qual s'estableixen les condicions que han de reunir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi, i l'Ordre conjunta de 22 de febrer de 2001, de les conselleries de Medi Ambient i Sanitat, per la qual s'aprova el protocol de neteja i desinfecció dels equips de transferència de massa d'aigua en corrent d'aire amb producció d'aerosols, per a la prevenció de la legionel·losi.  
S'haurà de complir el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desplega el reglament per al desenvolupament de l'esmentada llei.  
La indústria i les seues instal·lacions s'hauran d'ajustar a les condicions indicades en el projecte tècnic i en els seus annexos en els aspectes no fixats en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
9. E-PRTR  
Abans de l'1 de març de cada any s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del reglament E-PRTR i de les autoritzacions ambientals integrades.   
Segon. L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer. Abans de la posada en marxa de l'ampliació, el titular haurà d'obtenir l'autorització d'inici de l'activitat per part d'aquesta Conselleria, sense perjudici de l'obtenció de les llicències d'obres que resulten necessàries de conformitat amb la normativa municipal.   
En tot cas, el titular disposa d'un termini màxim de tres anys per a presentar a la Direcció General per al Canvi Climàtic la sol·licitud d'autorització d'inici, que haurà d'anar acompanyada de la documentació següent:  
- Certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
- Certificats tècnics exigits per les normatives sectorials aplicables segons el tipus d'activitat.  
- Informe i certificat emesos per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Quart. L'Administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Cinqué. El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Direcció General per al Canvi Climàtic qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Sisé. En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 1 de setembre de 2008.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
L'empresa es dedica a la fabricació de teules ceràmiques (crues i premsades) i peces especials (rematades i peces decoratives de la coronació de façanes, com ara ràfols, aiguafons, careners, etc.) destinades al sector de la construcció en una planta industrial a Llíria, que disposa de tres factories denominades Tylmesa-1, Tylmesa-2 i Tylmesa-3, cada una amb una línia de fabricació. Així mateix, la parcel·la comprén una zona d'eres d'emmagatzemament a l'aire lliure i una zona de cultiu disponible per a futures ampliacions de l'activitat.   
Se sol·licita l'autorització ambiental integrada per a l'activitat existent, incloent-hi una ampliació de les instal·lacions productives i auxiliars, que consisteix en la substitució d'una cogeneració antiga en la factoria Tylmesa-1 per una altra de nova de gas natural i la instal·lació en l'esmentada planta d'un nou forn per a peces especials i un preforn.   
La capacitat de producció de Tejas y Ladrillos del Mediterráneo, SA és de 1.104 t/dia, repartides de la manera següent entre les tres factories: 157 t/dia en Tylmesa-1, 368 t/dia en Tylmesa-2 i 579 t/dia en Tylmesa-3.   
El procés comença amb la recepció de l'argila i la descàrrega en una nau d'emmagatzemament compartimentada per a la seua classificació. L'esmentada argila es rep de vegades amb dimensions grans, per la qual cosa se sotmet a un procés de desintegració en molins trituradors. Una vegada reduïda la grandària, l'argila es transporta a les tremuges d'emmagatzemament des de les quals, posteriorment, es fa la dosificació a les mescladores de la planta de fabricació, on es formarà una pasta argilosa homogeneïtzada. El llot resultant es dosifica a les pastadores, abans del procés d'extrusió, on es realitza un pastament i homogeneïtzació del llot verge amb el sobrant del procés de conformació.  
A continuació es produeix l'emmotllament plàstic de les peces en extrusores i se n'obté una barra de massa que posteriorment passa per un tallador múltiple per a conformar la grandària de les peces.   
Una vegada conformades les peces en cru, se sotmeten a un procés d'assecatge, que es realitza en dos assecadors semicontinus (Tylmesa-1 i Tylmesa-2), i un assecador accelerat (Tylmesa-3). En aquesta part del procés intervenen les plantes de cogeneració, que aporten aire calent per a l'assecatge, encara que també hi ha un aportació d'energia procedent de la recuperació de calor dels forns.  
Les peces seques que ho requerisquen, passen al procés d'engalbes, abans de la cocció. En aquesta etapa s'apliquen sobre les teules engalbes líquides o sòlides per a crear efectes estètics en la peça.  
La cocció es realitza en forns tipus túnel amb cremadors de gas natural. Les peces es disposen en vagonetes que realitzen el recorregut pel forn de forma automàtica, passant per les diferents zones on es duu a terme l'escalfament, cocció i refredament.  
Una vegada cuites, es produeix la selecció de les peces: es rebutgen aquelles que no compleixen les especificacions requerides i es paletitzen les que resulten correctes.  
Els forns i assecadors utilitzats funcionen amb gas natural com també els equips de cogeneració i s'emeten a l'atmosfera els gasos de combustió a través de xemeneies.   
Com a mesures correctores implantades en la indústria per a evitar emissions atmosfèriques, s'empren les següents:  
- Filtres de mànegues via seca, en aquelles zones on existisca emissió de pols, fonamentalment, recepció d'argiles, premsatge i línies de pintada (engalbes).  
- Es disposa d'una nau-graner compartimentada per a l'emmagatzemament de la matèria primera, argiles.  
- El forn corresponent a Tylmesa-3 disposa d'un sistema per a la depuració de gasos àcids per via seca, per mitjà d'addició de reactius (bicarbonat sòdic i hidròxid càlcic) i posterior filtratge.   
- Es produeix un aprofitament dels fums de combustió dels forns per a l'assecatge de les peces en els assecadors de boxs.  
L'abastiment d'aigua es realitza des d'un pou propi, del qual disposa de concessió d'aigües subterrànies.  
Les aigües residuals industrials es generen, principalment, en la neteja de les línies d'engalbat i s'utilitzen directament en el procés, en l'etapa de pastament. Les aigües sanitàries es depuren per a la seua reutilització en el procés i els llots generats es tracten a través d'un gestor autoritzat.  
L'empresa també realitza la valorització interna de residus generats en el procés, com ara peces crues i peces cuites defectuoses. La resta dels residus generats com a conseqüència del manteniment de les instal·lacions s'emmagatzemen temporalment en diversos punts disposats en cada factoria, per a depositar-se posteriorment en una zona (ecoparc), que constitueix el punt des d'on es produirà la retirada pels gestors autoritzats. En aquesta zona s'ha habilitat un magatzem per als residus perillosos, de 20 m², amb solera asfàltica i cubeta de recollida de vessaments.